
1 Imagine diformă, care pare normală când este privită dintr-un 
anumit punct. ¢ Deformarea imaginilor în oglinzile concave, 
convexe etc. 2. (Biol.) Proces de evoluţie progresivă care are loc de 
la o specie la alta. 


Povestire de Serge Brussolo, apărută 
inițial în magazinul „Espaces-temps” și 
în volum în 1985 - „Vue en coupe d'une 

ville malade” în colecţia „Presence du 
futur” a editurii Denoel. 


Gărzile nu i-au suspectat niciodată îndeajuns de mult pe 
copii. Dar poate pentru că soarele, lovind zile de-a rândul 
rotunjimea căștilor de crom, le-a încetinit mecanismele 
mentale. 

„„. Și cureaua pistolului-mitralieră despicând umărul, piele 
întărită, rigidă. Mâna sprijinită de patul de lemn al armei, 
evitând atingerea oţelului arzător. Cămașa pe care sudoarea 
o transformă încet într-o carapace de carton... 

Poate că toate acestea i-au făcut să se zidească treptat 
într-o suferință monotonă și cotidiană, izolându-i de lumea 
exterioară, peste care ar fi trebuit totuși să-și trimită privirile 
iscoditoare, apte să detecteze cel mai mărunt simptom al 
unei dereglări. Poate că gărzile, împrăștiate de-a lungul 
pasarelelor de fier kaki înconjurând insula, și-au rupt 
legătura psihică cu exteriorul, alunecând încetul cu încetul în 
autism, devenind niște infirmi înarmaţi, orbi, surzi și muţi, 
prizonieri ai unei patrulări mecanice? Ar fi trebuit să 
zvâcnești, pipăind pe neașteptate tocul revolverului ce 
atârnă de centură, ca să te asiguri că Walther-ul 
regulamentar mai e încă acolo. Dar nimic nu e mai puţin 
sigur. Când ţevile mitralierelor se lovesc din neatenţie de 
balustrada pasarelei de supraveghere, sună a gol - și de 
fiecare dată îţi vine gândul că lungile încărcătoare rânduite 
sub pârghia blocată în poziţia „rafală” nu conţin nimic 


altceva decât rugina care le acoperă interiorul. 

Nu, gărzile nu le-au acordat niciodată cu adevărat atenţie 
copiilor. Totuși, logica te face să recunoști că funcţia lor 
constă mai ales în supravegherea țărmului și a mării. O mare 
strălucitoare ca o lamă de cuţit lovind o rază de soare. Poate 
că această scânteiere permanentă a acţionat asupra lor ca o 
hipnoză lentă, de sub care acum nu-i mai poate elibera 
nimeni? 


La început, puștii rămâneau la etajele inferioare. Soarele 
nu părea să-i incomodeze. Ciorchine de micuţe corpuri goale, 
pline de coșuri, cu coaste prea evidente uneori sau cu un 
buric proeminent în mijlocul unei burţi prea umflate, urme 
de rahitism sau de obezitate precoce. Şi același craniu ras, 
toţi, băieţi sau fete, fără distincţie, cu blana aspră a părului 
reîncepând să crească dând feţelor lor o curioasă tentă 
ostilă. Unii - mai ales fetele - erau strânși câte 3 sau 4 în 
același cearșaf, alţii mergând cu o foaie de hârtie cu 
pătrăţele lipită în dreptul sexului, fixată cu două bucăţi de 
leucoplast furate din laboratoare. Suportau soarele, fără 
bășici sau arsuri, mergând chiar până la a-și pune fesele 
goale pe treptele fierbinţi ale teraselor. Au părăsit, rând pe 
rând, sălile de joc, balansoarele, galeriile, gropile de nisip, 
strângându-se în ciorchini, din ce în ce mai denși, pe grinzile 
de oţel ce susțineau pasarelele. Soldaţii i-au lăsat în pace. Ei, 
care la început trăgeau fără somaţie în fiecare umbră 
rătăcită în interiorul perimetrului de securitate. Soldaţii... 
Soarele. 


Sentinela ce se înălța la capătul debarcaderului, în mijlocul 
parâmelor rupte de vase în fuga lor nebună și-a împins casca 
înainte în așa fel încât viziera atingând nasul îi maschează 
complet ochii, ascunzându-i întreaga zonă peste care, în mod 
normal, ar trebui să-și plimbe privirile. 

Pe terasa restaurantului, albastru și alb, ridicat la 
marginea dunei, consumatorii întorc spatele mării, 
sincronizându-se perfect, opunându-i oceanului un zid de 
omoplaţi pe care e întins nylon sau bumbac alb. Toţi, cu 
zgomotul valurilor în ceafă, cu ochii fixaţi pe bariera moale a 


dunelor acoperind orizontul. Chiar și chelnerii, care nu se 
pot mișca de-a-ndăratelea, își păstrează cu încăpățânare faţa 
aplecată deasupra tăvilor sau poartă ochelari enormi 
Polaroid și sunt gata să pariez că lentilele, pe dinăuntru, sunt 
spoite cu vopsea neagră. Asta ar explica extrema încetineală 
a serviciului, mâinile nesigure și neîndemânatice, care 
răstoarnă vinuri și sosuri de parcă s-ar mișca la întâmplare. 
În vasta clădire împodobită cu coloane destinată 
cercetătorilor, l-am descoperit pe șeful personalului în timp 
ce acoperea cu vopsea albă uriașa fereastră de cristal ce 
dădea spre plajă. Pensula din care se scurgea lichidul cleios 
opaciza într-un du-te-vino febril suprafaţa de sticlă zgâriată 
de vântul nisipurilor. Luat la întrebări, s-a dovedit total 
incapabil să dea vreo explicaţie gestului său. 
„Agorafobie? colectivă...” fornăi medicul psihiatru prin 
grosul strat de cărămizi plumbuite ce-i acoperea acum ușile 
și ferestrele vilei. 


La căderea nopţii, cu picioarele îngreunate și cu sângele 
îngroșat de căldură și de oboseala unui marș dificil, am 
sfârșit prin a descoperi, la capătul digului, un bătrân așezat 
într-un fotoliu decolorat, cu chipul oferit vântului din larg, cu 
ochii deschiși, mestecând o pipă ce se răcise de mult. Când 
m-am apropiat, pupilele sale lăptoase mi-au alungat 
îndoielile. Era orb. 


... Rafala pleznește, răsfrântă la infinit de pereţii înalţi ai 
sălii. Tubul de cauciuc biciuiește vidul, smulgând acul 
perfuziei care se rupe brusc, lăsându-și două treimi din 
lungime în vena sfârtecată. Flaconul prins în suport se 
înstelează la trecerea unui proiectil prin el, serul se 
strecoară printre fisuri, brobonind sticla, iar acul picură 
lichidul pe sol. Picăturile cad una după alta formând încet- 
încet o mică băltoacă colcăindă, fremătând violent, 
împrăștiindu-se printre pansamente și comprese. O ploaie de 
scalpele pulverizează geamul camerei sterile... Paturile sunt 


2 Teamă patologică, obsesivă și nemotivată de spaţiile largi, de 
locurile deschise. 


răsturnate, cărucioarele călcate în picioare o dată cu 
încărcătura lor anesteziată. Mâinile cotrobăie sub cearșafuri, 
în pansamentele umede și călduţe, unghiile caută buzele 
umflate ale plăgilor, degetele intră în carnea deschisă, 
rupând suturile fragile, sfârtecând profunzimile calde și 
palpitânde.  Borcanele şi acvariile, cad, explodând, și 
resturile de sticlă își secţionează conţinutul, bucăţi 
amestecate care se zbat ca și cum ar încerca să recompună 
întregul, șopârle, șerpi... Apoi, bineînţeles, incendiul, 
provocat poate de șirul de lămpi scialitice3 care explodează 
într-o jerbă de scurtcircuite. 


Dau înapoi și umerii mei dungaţi de galoane galben-lămâie 
lovesc ușa toaletei, care se deschide. Cubul de întuneric 
proaspăt mă absoarbe. Mirosul acid al dezinfectantului face 
să erupă greaţa care îmi umflă măruntaiele și mă aruncă, 
înecându-mă, deasupra primei chiuvete. În rapiditatea 
mișcării, casca lovește oglinda ce crapă ca lovită de glonţ. 
Rămân acolo, cramponându-mă de emailul rece, ascultând 
trosnetul flăcărilor și exploziile geamurilor, de cealaltă parte 
a ușii. Două degete ale mâinii mele drepte reușesc să extragă 
din căptușeală o bomboană, înfășurată într-un ambalaj gri, 
lipsit de orice ornamentaţie. O asemenea austeritate în 
prezentarea unei delicatese nu se poate să nu mă surprindă. 
O dată desfăcută, hârtia dezvăluie o faţă interioară 
constelată cu miniaturi a căror semnificaţie nu poate fi 
înţeleasă decât cu ajutorul unei lupe. Aceasta lipsindu-mi, nu 
reușesc să identific cu certitudine scena hașurată de o peniță 
minusculă, în maniera stampelor vechi. O împărţire de 
premii, o paradă militară? Sau poate că e vorba de un 
autodafe“? O frază șerpuiește între îndoiturile hârtiei: „Am 
meritat pagina albă”, sau poate, „Am meritat plaja albă”? 
Aluzii la formule rituale ale jargonului militar: „pagina albă” 


3 Dispozitiv de iluminare care nu produce umbră, în chirurgie. 

4 Autodafe reprezintă fie ceremonia în cursul căreia cei condamnați 
de inchiziţie pentru erezie erau puși să revină la credinţa catolică 
părăsită, fie arderea pe rug a celor condamnaţi de inchiziţie ca 
eretici. Același termen se aplica și pentru arderea cărţilor socotite 
eretice, datorită conţinutului lor păgân sau imoral. 


semnificând citarea pentru acte de bravură, iar „plaja albă” 
locul tradițional unde au loc execuțiile... Bomboana, însă, 
lasă un curios gust de pastă de dinţi... 

Cavalcada se îndepărtează. Prin ușa toaletei, rămasă 
întredeschisă, incendiul aruncă un mănunchi de flăcărui care 
înnegresc pardoseala, stingându-se... 

În sală, toţi câinii au fost uciși. 

... Dogi, ogari, prepelicari, boxeri, setteri, pointeri. Toti. 
Pieile, crăpate de scalpel, cască pe carnea violetă, mușchi 
încordaţi într-un ultim spasm. Lucirea flăcărilor lasă să se 
ghicească pe alocuri urmele măcelului improvizat. Urechi 
atârnând în clești, boturi despicate. 


De ce să vorbesc despre ei? De ce să mă abat de la subiect 
în timp ce această poveste, aceste amintiri, deja greu de 
ordonat, de pus în ordine... și cu toate astea să-mi amintesc, 
în ciuda migrenei. Acum, văd... 


Am ieșit, negura urcă încet din mare spre centrul insulei. 
O ceaţă densă, suspectă. Poate că era fumul unei lupte 
navale îndepărtate, abătut de vânt. În spatele grilajului 
cuștilor, câinii tăceau, fremătând, cu respiraţia tăiată și 
urechile ciulite. Fără vreun motiv aparent, am eliberat un 
dog german, fixând lanţul zgărzii la brăţara care îmi 
înconjoară încheietura dreaptă. A trebuit să-l lovesc pentru 
a-l obliga să înainteze și abia după ce dâre roșii au început 
să-i marcheze pielea pe coapse și burtă a acceptat să iasă din 
cușcă. Învoiala n-a fost ușoară, mai întâi din cauza brumei, 
apoi, împotrivirea animalului crescând treptat, fiecare salt 
îmi smulgea umărul sau îmi tăia încheietura. 

Brusc, vântul și-a schimbat direcţia, aruncând peste noi o 
ploaie de funingine. În acel moment câinele a rupt lanţul, 
aruncându-mă jos, cu casca căzându-mi peste ochi. Nu l-am 
văzut dispărând. 

Carnea rănită de brățară se umflase deja, așa că am 
introdus o batistă între fier și piele. Câteva secunde mai 
târziu, urletul animalului a urcat, vibrând, spart brusc pe 
ultima notă ca și cum... Am rămas nemișcat câteva secunde, 
neliniștit, înghiţindu-mi saliva, încercând să alung gustul 


persistent al bomboanei. 

Am revenit la hotel, la marginea dunei, strecurându-mă 
printre șezlongurile pe care vântul le umflă ca niște mingi de 
stofă. Aproape de gura de canal, bila rostogolită de vânt a 
unui porumbel mort își împrăștia blând penele, una câte 
una... Floarea pufoasă, albă și gri, trandafir de ardezie 
desfrunzindu-se și pierzându-și petalele-pene într-un ritm din 
ce în ce mai rapid. M-am aplecat, făcându-mi degetele greblă 
și o mână de pene a dispărut în sacul care îmi lovește șoldul. 
Apoi fu rândul pisicii, întinsă pe o parte, cu labele 
încremenite într-un paralelism riguros. Burta i se dezgolește 
bucată cu bucată, porţiuni de blană pestriță pe care vântul 
mi le agaţă de tălpi, de asperităţile zidurilor. Mă aplec, 
culegând smocurile mătăsoase fără să le strivesc, ca niște 
grămăjoare de praf, apoi le fac să alunece în traista căreia îi 
trag fermoarul, apărându-mi prada de vântul îngheţat. 

Omul e ultimul, în umbra unui felinar care îl acoperea cu o 
diagonală accidentată. Chiar dacă e întins pe spate, arcuirea 
prea accentuată a șalelor trădează contracțţiile agoniei. 

Vântul sapă o chelie grăbită în părul netuns. Smocurile se 
dezlipesc de tâmple și fug pe pământ, virgule puţin uleioase, 
dar care nu și-au pierdut încă luciul. Le pescuiesc cu două 
degete. Linia pubisului a fugit deja, lăsându-i acestui mort de 
vreo 40 de ani, sexul spân al unui băiețaș. Sala de mese e 
goală, pe tejghea un radio pârâie, cu volumul blocat la 
maximum. Nicio emisiune nu face să vibreze difuzorul, doar 
tic-tac-ul unui deșteptător uitat aproape de microfonul rămas 
deschis și care poate va începe să sune, cândva. Câteva 
lumânări își sfârșesc arderea... 

Sticla scârțâie sub tălpile mele ghintuite. 

În ultima sală, trei cupluri se învârteau încet. Bărbaţi și 
femei agăţându-se unii de alţii, într-un dans lent, hipnotic și 
mut. Pe estradă, instrumentele abandonate de orchestră se 
încalecă în mijlocul partiturilor împrăștiate. Scena mi-a trezit 
amintiri de demult, o senzaţie de dejă vu, poate imagini 
întrezărite fugitiv pe un ecran... 

Am urcat. 

De-a lungul culoarului, o dâră de lumină trecând pe sub o 
ușă mă oprește. Am intrat. Femeia stătea nemișcată, 


îngenunchiată la dreapta patului, îmbrăcată doar cu un furou 
de nylon roz, puţin demodat. Tânără, cu siguranţă, judecând 
după fermitatea sânilor... Nu i-am privit faţa. Câinele ridică o 
cocoașă sub cearșafuri, cu capul aruncat pe perna dantelată, 
cu limba atârnând. Suflul său răgușit se amestecă cu 
hohotele de plâns ale femeii. O clipă, ochii au înregistrat 
ceva anormal, fără să poată preciza cu claritate natura 
informaţiei. Abia închizând ușa mi-am dat seama de lipsa 
unor reliefuri sub pânza pătată de lacuri roșiatice... Câinele 
nu mai avea labe. Cât despre necunoscută, ţinea oare cu 
adevărat un brici în mână sau asta nu decât o imagine 
grefată a posteriori, conform legii asocierilor de idei? 

În fundul culoarului am șterpelit un binoclu marinăresc 
uitat pe o măsuţă, cu speranţa secretă de a surprinde, de pe 
terasă, mișcările copiilor în interiorul insulei. Dar gestul meu 
se dovedi inutil, căci proprietarul acoperise suprafaţa 
lentilelor cu un lac negru, gros, rezistent la orice dizolvant. 
Casca mi s-a părut deodată foarte grea și arsura încheieturii 
mele rănite insuportabilă. M-am gândit că ar fi trebuit să 
dorm, să-mi recuperez îndeajuns forţele spre a putea pleca în 
căutarea copiilor, să-i previn, ca să nu li se întâmple același 
lucru ca și câinilor... 

Dar am rămas pe loc, scufundat în sudoarea sterilă și în 
mirosul rânced al corpului meu. M-am îndreptat spre baie, 
am deschis robinetele, vărsând înăuntru conţinutul unui 
flacon de săruri de un galben strălucitor. Am rămas așa, 
până când cada s-a umplut de apă și de spumă și apoi mi s-a 
făcut frică. Frică să rămân gol, dezarmat... Mi-am fricționat 
rapid corpul cu mâna stângă. Sexul, despărţitura anală... 


Acum fereastra era deschisă, larg deschisă... 

Funinginea murdărește dalele, depunându-se ca o pojghiţă 
pe mochetă. Mă înăbuș sub cauciucul măștii de gaze. Un stol 
de păsări evadează dintr-un hangar de mai jos, într-o zbatere 
amplificată de pereţii metalici. Doi autostopiști așteaptă 
sprijiniți de o bornă de incendiu, cu degetul ridicat, chiar 
dacă nicio mașină nu străbate șoseaua. Imi încrucișez braţele 
pe piept, prinzându-mi umerii în mâini, într-un reflex de 
neliniște înfrigurată. 


Ambulanţa, sau mai bine zis umbra unei ambulanţe, dă 
colțul străzii. Apoi capota, geamurile întunecate care-l fac pe 
șofer invizibil. Există oare un șofer? Ambulanţa, tot acest 
alb... te gândești la niște cearșafuri albe, proaspete. 
Adormi... 

Vehiculul se oprește în dreptul celor doi autostopiști care 
se strecoară imediat în spate. O pocnitură, ușile se închid. 
Roţile alunecă tăcute. Până la următorul deget ridicat... 
Unde-i duce? Sunt oare distruși chiar în acest moment în 
spatele pereţilor izolaţi fonic? Infirmiere în alb, cu bice de 
piele... Nu, cuțite ţâșnind din acoperiș și din planșeu, 
încrucișându-se. Asta dacă nu cumva spatele ambulanţei nu e 
nimic altceva decât un crematoriu mobil. Dar nu, nimeni nu 
știe. Și nu trebuie ca puștii să se lase învinși de epidemie, 
înșirându-se de-a lungul drumurilor și așteptând sosirea 
ambulanţelor. 

Dar poate că tocmai asta s-a și întâmplat adineauri? 
Autostopiștii erau prea departe ca să-mi pot forma o părere 
despre vârsta sau sexul lor. În plus, aburul acoperind sticla 
măștii... 

M-am gândit... 

M-am gândit că mi-ar place să desfac legăturile de cauciuc 
care-mi strâng tâmplele, să mă așez, cu chipul descoperit, la 
masă. Să apuc tamponul de vată ce iese din trusa de prim 
ajutor, cutie deformată de metal pe care o mână a aruncat-o 
în grabă pe masă, însemnându-i iremediabil suprafaţa fin 
cizelată, și să-l stropesc cu eter sau cu alcool de 905, 
ștergând funinginea care îmi murdărește pielea. Să-mi întind 
braţele pe spate, întinzându-mi pectoralii peste oasele cuștii 
toracice până când va răsuna obișnuita trosnitură delicioasă 
undeva la nivelul vertebrelor dorsale. Acest gest relaxant e 
plăcut și periculos în același timp, fiindcă oferă curba 
abdomenului, fără nicio protecţie, primei lame venite. Acest 
gest pe care, cândva, trezindu-mă, nu-l puteam face fără să 
mă simt cuprins de o teamă nedefinită, așteptându-mă să văd 
ţâșnind din talmeș-balmeșul cearșafurilor mâna soției, 
strângând mânerul unei baionete, ţintindu-mi buricul sau 
coșul pieptului, pentru o eventraţie” definitivă. 


5 Eventratiile reprezinta iesirea unui viscer acoperit de peritoneul 


... Înainte de a părăsi hotelul, cu un tub de ruj de buze 
uitat, am scris pe peretele culoarului, cu litere strâmbe, 
cuvintele: „Să fim vigilenţi!”. 

Apoi m-am gândit la femeia cu briciul și mi-a venit deodată 
ideea că poate ea era responsabilă de masacrul câinilor, 
acolo, în laborator. Cu atât mai mult, cu cât animalul zăcând 
în pat semăna foarte bine cu dogul pe care-l scosesem din 
cușcă, cu câteva ore mai devreme. 

Mi-am sprijinit mitraliera de zid, mulţumindu-mă să 
desprind din teacă sabia-baionetă regulamentară. Am împins 
ușa camerei, mocheta înăbușea zgomotul pașilor mei și ea nu 
m-a auzit venind. Rămăsese imobilă, sângele murdărindu-i 
furoul de nylon roz în dreptul stomacului, acolo unde își 
ștersese probabil mâinile. Umbra mea proiectându-se pe pat 
a făcut-o să tresară. Ţipătul ei mi-a sfredelit urechile, ca o 
sirenă de alarmă, și i-am văzut mâna cu briciul despicând 
aerul spre gâtul meu. Cu o mișcare a mâinii, am încercat să 
deviez lama, dar oţelul mi-a alunecat peste încheietură în 
palmă, făcând sângele să-mi ţâșnească pe faţă și pe haine. 

Mi-a fost frică. Înainte de a fi putut gândi, mâinile mi se 
sudaseră pe mânerul baionetei, măturând spaţiul cu un gest 
de cosaș, i-am atins gâtul, o rană rectilinie, profundă, 
iremediabilă. A căzut înainte ca o piatră. Faţa i s-a lipit de 
pubisul meu într-o postură obscenă și a trebuit s-o apuc de 
păr, împingând-o. În timpul mișcării, sângele ei s-a 
amestecat cu al meu, ca într-un pact obscur și etern. 

M-am ridicat, îmi simțeam picioarele înmuindu-se. 
Tremurând, m-am îndreptat spre toaletă. Licărirea 
trandafirie a dulapului farmaceutic dădea lucrurilor un 
curios aspect ireal. Am aruncat briciul în chiuvetă, luptând 
împotriva silei care mă invada. Sângele îmi năclăise furoul 
chiar în dreptul pântecului. Mașinal, am tras bretelele care 
alunecaseră, potrivindu-mi portjartierul. M-am gândit: „O să 
vărs. O să vărs”. Fardul mi se scursese de pe pleoape pe 
obraji și a trebuit să-mi șterg faţa cu un prosop umed. M-am 
gândit că frica nu justifica totuși sălbăticia cu care îl 


parietal sub tegumente printr-o bresa a peretelui abdominal 
aparuta postoperator sau posttraumatic. 


omorâsem. Totuși, înainte de a mă întoarce în cameră, am 
căutat briciul. Am mers spre pat, am îngenunchiat și primul 
meu gest a fost să arunc un cearșaf pe fiara mutilată, în 
aceeași clipă s-a deschis ușa și un om a vrut să intre. Un 
militar, cu faţa ascunsă în spatele geamului unei măști de 
gaze. Nu i-am văzut trăsăturile, creierul n-a avut timp să 
înregistreze decât niște galoane galben-lămâie, 
întrerupându-i umerii, apoi ușa s-a închis. Coapsa mă doare, 
mușcătura a sfâșiat ciorapul chiar sub porțjartier. 

Mă doare, sângele îmi murdărește blana, și labele nu-mi 
mai pot duce corpul. N-ar fi trebuit să acţionez astfel, dar 
frica și durerea mă înnebuniseră. Flăcările mai ales și 
mirosul de fum. Când ne-au împins în sală, instinctul m-a 
prevenit asupra pericolului, m-am ghemuit în spatele unui 
cărucior cu rufe murdare, cu botul pe labe, cu urechile 
pleoștite. Ceilalţi lătrau prostește. N-am privit măcelul. Când 
totul s-a terminat, n-am văzut decât omul, agăţat de chiuveta 
toaletei. Omul cu cască și galoane galben-lămâie. Mesteca o 
bomboană scoasă dintr-o cutie gri și fără să vreau, am simţit 
saliva invadându-mi gura. În timp ce se privea în oglindă, am 
fugit pe ușa batantă. M-am întors în cușcă. Nu voiam să mai 
ies, dar el a venit și m-a lovit. Ceaţa și mirosurile mă 
înfricoșau, îmi venea să urinez, apoi lesa s-a rupt și am fugit 
înainte, drept înainte, mirosind pământul. M-am întors în 
casa oamenilor. Nu voiam să rămân afară, nu voiam să mai 
văd nici platoul, nici insula și nici marea. Brusc, totul mă 
îngrozea. Voiam o adâncitură, o groapă, un colţ în care să mă 
ascund. Am lătrat din toate puterile, ca să-mi alung teama și 
am mârâit, arătându-mi colții. Femelei i s-a făcut frică. Era în 
picioare, în faţa zidului care-i trimitea imaginea înapoi, cu 
una din labele de dinainte ridicată deasupra capului, iar cu 
cealaltă, cu un brici, își tăia blana de la subsuori. I-a fost 
frică, foarte frică, i-am simtit-o în toată ființa mea și corpul ei 
avea mirosul fricii și atunci am lătrat și mai tare ca să-mi 
înving teama. M-a lovit cu lama, peste bot. Atunci am 
mușcat-o de coapsă prin furoul roz și limba mea i-a lins 
sângele, odată cu al meu. 

După aceea lama, lama a alunecat printre inelele lanţului 
prins de lacăt și Pierre a forțat, spunând înjurături interzise. 


Am repetat cu toţii  înjurăturile, râzând, fiindcă 
supraveghetoarea nu era acolo, să ne certe ca de obicei și să 
spună „Fiţi cuminţi, copii, sau n-o să primiţi desertul”. Și am 
intrat înăuntrul buncărului... Tunul era acolo, strălucind în 
penumbră și Pierre a spus: „Hai, cine are curaj?” și mi s-a 
făcut frică. De fapt, atunci a început totul și n-ar fi trebuit 
să... Pierre a tras de pârghiile tunului, ca să le sperie pe 
fetele care rămăseseră în pragul porţii și a trimis bomba. 
Așa, fără zgomot, doar un fel de „poc!” ca o carabină cu aer 
comprimat. 

„Ce rahat! l-am dat drumul rachetei!” a spus Pierre, 
începând să râdă. Râdeam cu toţii în hohote, fără să știm 
prea bine de ce - chiar și fetele, cărora de obicei le e frică de 
orice. Chiar după aceea, radarul a făcut „tut-tut-tut” și o voce 
ciudată, ca de mașină, a spus: „Obiectiv atins. Nava adversă 
deteriorată se află la 3 mile spre nord”. Apoi: „Contraatac 
inamic. Val de rachete în picaj deasupra insulei. Branșaţi 
dispozitivul de interceptare”. Noi habar n-aveam ce-i ăla 
dispozitiv de interceptare și imediat rachetele au început să 
bubuie în aer, chiar deasupra noastră. BUM! BUM!... Și o 
ceaţă ciudată, ca de funingine, a început să cadă de sus. 
Uitându-ne prin ferestruică, am văzut oamenii plecând cu 
vapoarele. Dar nu erau vapoare pentru toată lumea, așa că 
unii au rămas. Pierre a dat drumul la radio. 

„Fii atent la santinele!” a strigat o fată, dar n-a ascultat-o 
nimeni. 

Santinelele sunt cu toţii niște proști, de altfel le e și frică 
de noi, o vede oricine. Radioul a pârâit, apoi o voce a spus: 
„=. sondele detectoare, după analize, sunt în măsură să 
afirme că ne găsim în prezenţa unui gaz ce acţionează 
asupra creierului și a cărui acţiune se manifestă prin 
simptome de agorafobie acută. În consecință, echipaţi-vă 
măștile cu filtru A2 și B3 galben, în caz că...”. Apoi n-am mai 
ascultat. Ştiam ce înseamnă agorafobie, auzindu-i într-una pe 
doctori vorbind între ei: „... frica de spaţii largi, panică în 
faţa întinderilor deschise”. 

„Gazul agorafobic e un gaz de invazie, explică Jean- 
Jacques, toată lumea aleargă să se închidă în WC-uri și după 
aia pifanii n-au decât să debarce, aruncând în aer găurile 


n 


unde se ascund gazaţii! Deșteaptă chestie, nu?... 

Deșteaptă da, dar asta nu ne privea pe noi. Cum injecţiile 

cu ser au ca efect secundar dezvoltarea unei tendințe spre 
claustrofobie, gazul n-a făcut decât să compenseze. Dintr-o 
dată, eram normali! Bum!... și nu mai aveam nimic. 
_ „O s-o facem lată!” strigă Pierre și-am plecat la plimbare. 
In unele locuri erau cadavre de animale, uneori chiar și de 
oameni. Alergici, cu siguranţă, cărora gazul le lua tot părul, 
năpârlindu-i. 

„Alopecie”, explică iar Jean-Jacques, care trage mereu cu 
urechea la pălăvrăgelile medicilor. 

Atunci am greșit, omorând toţi câinii pe care i-am scos din 
cuști, ducându-i la laborator. S-au lăsat duși; a fost ușor, căci 
știau deja drumul. 

A fost cu adevărat o mare greșeală, dar ne înflăcărasem și 
în plus doctorii se ascunseseră, crezându-ne închiși, iar noi 
ne săturasem de testele proiective, de injecţiile de cuplare... 
Ne săturasem să tot facem analize... și serul și prelevările de 
sânge și transfuziile „adaptate”... „Dă-i sângele tău unui 
câine, iar el ţi-l va da pe-al său.” etc... Se umpluse paharul! 
Pierre și ceilalți au început să distrugă totul și să omoare 
câinii. L-am văzut pe al meu, un dog german, alergând să se 
ascundă în spatele unui căruţ cu rufe, dar n-am spus nimic. 
Nu l-am pârât, ne schimbasem atâta sângele încât eram 
aproape ca niște fraţi... Ca la indieni. 

Apoi... Apoi, merg pe drum. Am senzaţia că se întâmplă 
ceva, dar nu știu ce. Ceaţa e din ce în ce mai deasă și m-am 
rătăcit de ceilalţi. Ambulanţele încep să străbată insula, 
căutându-ne. Gărzile povestesc mereu că ambulanţele sunt 
pline de tipi care te omoară când te urci, sau de cuțite, sau 
de lucruri din astea, dar vor doar să ne sperie, fiindcă de fapt 
le e frică de noi, puștii. Îi înspăimântă să ne vadă rezistând 
ore întregi cu capul în soare, fără să ne temem de arsuri... 
Când, de fapt și asta nu e decât unul din efectele secundare 
ale serului, ca și tendinţa spre claustrofobie și alte chestii 
mai mărunte... Dar gardienii sunt niște proști, poate chiar 
puţini debili. „Tocmai de aia și sunt gardieni!” spunea mereu 
Jean-Jacques și poate că ei cred cu adevărat în poveștile lor 
cu ambulanţe-bau-bau. Oricum, toată ziua rod porcăriile alea 


de tranchilizante învelite în hârtie gri și asta nu prea cred că 
le dezvoltă creierul!... 

E o ambulanţă pe drum, o să-i fac semn, mi-e foame și... 
TÂMPITUL! DERAPEAZĂ! O să mă agăţe, Dumnezeule! 
Farul, ca un ochi deschis. Bara de protecţie îmi lovește 
picioarele și alunec sub capotă. Mă doare, mâna se târâie pe 
asfalt și toată pielea se duce dracului. Jupuită, mâna se 
întinde roșie. 

Am braţul drept prins, cu celălalt strâng frâna de mână, 
dar e prea târziu. Capul pocnește parbrizul, care se sparge. 
Sângele îmi picură de pe arcadă pe obraz, pe barbă... Puștiul 
e dedesubt. 

N-am putut să-l evit, ceața asta nenorocită umezește 
drumul și mizeria asta de ambulanţă are pneurile roase. Le- 
am spus celor de la garaj, dar ce, te-aude cineva? Ar fi 
trebuit să-mi pun centura de siguranţă, dar după 30 de ani 
de experienţă în spatele volanului nu-ți mai schimbi 
năravurile. Portiera se deschide. Puștiul e acolo, culcat, cu 
gura larg deschisă. Încerc să-l... curva asta de viaţă! Mi-e 
rău... nu se mai mișcă. Îmi trebuie ajutoare. 

La capătul străzii e o clădire, abia ghicită în ceaţă. Alerg și 
intru. Nimeni jos. Urc, o cameră, două... Aici, iată-l. Un tip cu 
o cască. Un militar, umeri întrerupţi de galoane galben- 
lămâie, ţinând în mână o baionetă însângerată și-ntre 
picioare, o fată în furou roz, cu gâtul tăiat. [eapănă de 
moartă, în spate e un câine în pat, dar nu sunt sigur. Tipul 
face un pas, o să mă atace cu siguranţă, ca pe fată! Trebuie 
să fac ceva! Sar, îi prind încheietura, dar îmi scapă. E deja 
rănit și sângele meu îl stropește, amestecându-se cu al lui. O 
să-l... Prea târziu, CE PROSTIE! Baioneta mi s-a înfipt în 
burtă până la prăsele. Nu mă doare încă, dar n-o să mai 
dureze mult, o știu, mi s-a mai întâmplat odată, în Algeria. Ce 
de lucruri pot să-ţi treacă prin minte!... 

Cad în genunchi între cele două corpuri, femeia în furou de 
nylon și infirmierul bărbos care a căzut fără zgomot, cu ochii 
daţi peste cap, pierduţi parcă în căutarea unor amintiri 
îndepărtate. Rămân așa, zdrobit, o oră, poate două... 

După aceea... După aceea, mi-am potrivit cască pe cap, am 
încercat să curăţ cămașa mânjită și galoanele... 


Am ieșit din hotel, uitând mitraliera rezemată de zid. 
Apoi... 


Arn Silverko apasă butonul de oprire al magnetofonului și 
banda încetă să se mai deruleze între cele două bobine. Sala, 
prost luminată, rămâne pe jumătate cufundată în întuneric. 
Și tocmai în această jumătate își trăseseră scaunele cei doi 
tipi de la comisia de anchetă, lăsându-l singur cu 
magnetofonul, în plină lumină. „Vechi truc de copii”, gândi 
Arn. 

— Ne-aţi putea explica, doctore...? șuieră o voce pierdută 
în penumbră. 

Arn își drese glasul, ca de fiecare dată când trebuia să 
vorbească în public. 

— Această înregistrare conţine totalitatea declaraţiilor 
locotenentului Georges Willoc, luate la câteva ore după ce a 
fost arestat. Aţi remarcat probabil că, de fiecare dată când, 
cu ocazia unei crime sau a unei morți, sângele agresorului și 
cel al victimei se amestecă, agresorul pare să fi moștenit 
gândurile muribundului și ultimele sale impresii. Astfel se 
formează un lanţ, care poate duce la acumularea gândurilor 
și a simţurilor unor indivizi diferiţi, ajungând înapoi până la 
sursa inițială, la conflictul iniţial. La asta lucram pe insulă, 
înainte de regretabilul incident provocat de copii... 

O voce râse batjocoritor... 

— Numiţi „incident” atacul asupra unei nave-escortă aflate 
în timpul unei misiuni? 

Arn se prefăcu că nu aude întreruperea. 

— Centrul de Comunicaţii Experimentale încearcă acum, 
prin intermediul unui ser încă nepus la punct, să stabilească 
o legătură mentală între 2 fiinţe supuse în prealabil unui 
transfer de sânge... Lucram în principal cu copii orfani și 
câini. Ín ultimul timp, am obţinut rezultate foarte 
satisfăcătoare. Unii copii au reușit ceea ce numim noi 
operaţia de cuplare... vreau să spun prin asta că au văzut 
prin ochii câinelui, au mirosit prin nările lui. Închiși în 
celulele oarbe din subsolul Centrului, ei au recepționat 
perfect impresiile vizuale ale câinelui care se plimba pe 
plajă, „gândurile” lui și e aproape sigur că animalul primea și 


el, senzațiile copilului. Vreau să spun că ne aflăm în prezența 
unei telepatii perfecte, obținută prin intermediul 
chimioterapiei, o telepatie în fiole, care nu are nevoie de 
niciun „talent” prealabil al subiecților tratați. Eu sunt 
celălalt, dar celalalt este în mine și cu toate astea rămâne 
conştient de identitățile noastre particulare. Putem ajunge 
astfel la o adevărată legătură între creier, de-acum înainte 
senzația cea mai intimă putând fi transmisă și resimțită de 
interlocutor. Nu vor mai exista lucruri intraductibile, 
inexprimabile. Asta s-a întâmplat în cazul lui Georges Willoc. 
Serul comunicaţiei transmițându-se de la un individ la altul, 
el a perceput, în mod temporar și estompat, unele informaţii 
pe cale de a fi șterse, deoarece emițătorii lor erau în pragul 
morții. 

Picioarele zgârie cimentul, apoi o voce repetă, gânditor: 

— Libertate totală de comunicare? Evident, din punct de 
vedere tactic, aplicaţiile unui asemenea procedeu... Nu va 
mai fi nevoie de emițătoare radio, nu va mai exista riscul de a 
fi reperat prin goniometrie, iar interogatoriile... 

— Comunicarea totală! întări Ar. 

Simţi că era pe drumul cel bun; orfani și câini se vor găsi 
întotdeauna, numai aprobarea și sprijinul Statului rămâneau 
indispensabile... 


